»Dat glöw ick sacht! Dat is hei ümmer«,
Seggt, as hei buten is, oll Kutscher Brümmer,
»Hei's ümmer in Verlegenheit un ümmer doch mit Listen,
Un schüllig is hei all'ns, bi Juden un bi Christen.«
Hei makt sick farig, spannt dunn an
Un jöggt nah Rostock, wat hei kann,
Un dröggt den Breiw nah Dokter Witten.
De lest den Breiw un smitt en
Verdreitlich bi de Sid un seggt ganz argerlich:
»Was meint Sein Herr, was denkt er sich?
Meint er, ich hab nichts anderm aufzupassen,
Als mich mit seinem Unsinn zu befassen?
Ich muß nach meinem Gut verreisen morgen,
Dort hab ich Nöt'ges zu besorgen.«
»Denn helpt dat nich!« seggt Kutscher Brümmer,
»Wat möt, dat möt. Denn möt ick mi gedüllen.
Ick säd't em woll, doch hei säd ümmer,
Sei müßten kamen un Sei süllen. «
Un dormit geiht hei hen, wo hei logiert.